**N á r o d n á r a d a  S l o v e n s k e j r e p u b l i k y**

VI. volebné obdobie

**N á v r h**

poslanca Národnej rady Slovenskej republiky Zsolta SIMONA

**n a  v y d a n i e**

zákona, ktorým sa mení a dopĺňa zákon č. č. 222/2004 Z. z. o dani z pridanej hodnoty

v znení neskorších predpisov

Predkladá : Návrh na uznesenie :

Zsolt Simon v.r. Národná rada Slovenskej republiky

**s c h v a ľ u j e**

návrh poslanca Národnej rady Slovenskej republiky Zsolta SIMONA na vydanie zákona, ktorým sa mení a dopĺňa zákon č. 222/2004 Z.z. o dani z pridanej hodnoty v znení neskorších predpisov.

 **Bratislava september 2014**

**národná rada slovenskej republiky**

**VI. volebné obdobie**

(Návrh)

**ZÁKON**

**z ...........2014,**

ktorým sa mení a dopĺňa zákon č. dopĺňa zákon č. 222/2014 Z. z. o dani z pridanej hodnoty v znení neskorších predpisov.

Národná rada Slovenskej republiky sa uzniesla na tomto zákone :

Čl. I

Zákon č. 222/2004 Z. z. o dani z pridanej hodnoty v znení zákona č. 350/2004 Z. z., zákona č. 651/2004 Z. z., zákona č. 340/2005 Z. z., zákona č. 523/2005 Z. z., zákona č. 656/2006 Z. z., zákona č. 215/2007 Z. z., zákona č. 593/2007 Z. z., zákona č. 378/2008 Z. z., zákona č. 465/2008 Z. z., zákona č. 83/2009 Z. z., zákona č. 258/2009 Z. z., zákona č. 471/2009 Z. z., zákona č. 563/2009 Z. z., zákona č. 83/2010 Z. z., zákona č. 490/2010 Z. z., zákona č. 331/2011 Z. z., zákona č. 406/2011 Z. z., zákona č. 246/2012 Z. z., zákona č. 440/2012 Z. z., zákona č. 360/2013 Z. z. a zákona č. 218/2014 Z. z. sa mení a dopĺňa takto:

V § 27 ods. 1 sa slová „20 % zo základu dane“ nahrádzajú slovami ,,19 % zo základu dane s výnimkou základnej sadzby dane ustanovenej v § 85j ods. 1 na obdobie podľa § 85j ods. 1“

V § 85kc ods. 5 sa vypúšťa.

Prílohe č. 7 sa dopĺňa takto :

,, 0201 až 0210 Mäso a jedlé mäsové droby

0301 až 0308 Ryby a kôrovce, mäkkýše a ostatné vodné bezstavovce

0401 až 0410 Mlieko a mliečne výrobky; vtáčie vajcia; prírodný med; jedlé produkty živočíšneho pôvodu, inde nešpecifikované ani nezahrnuté

0504 00 00 Produkty živočíšneho pôvodu, inde nešpecifikované ani nezahrnuté

0701 až 0714 Zelenina, jedlé rastliny, korene a hľuzy

0801 až 0814 00 00 Jedlé ovocie a orechy; šupy citrusových plodov alebo melónov

0901 až 0910 99 99 Káva, čaj, maté a koreniny

1101 00 až 1109 00 00 Mlynárske výrobky; slad; škroby; inulín; pšeničný lepok

1201 až 1212 Olejnaté semená a olejnaté plody; rôzne zrná, semená a plody; priemyselné alebo liečivé rastliny; slama a krmoviny

1504 až 1517 Živočíšne alebo rastlinné tuky a oleje a produkty ich štiepenia; upravené jedlé tuky; živočíšne alebo rastlinné vosky

1601 00 až 1605 10 00 Prípravky z mäsa, rýb alebo kôrovcov, mäkkýšov alebo ostatných vodných bezstavovcov

1701 až 1704 90 99 Cukor a cukrovinky

1801 00 až 1806 90 90 Kakao a prípravky z kakaa

1901 až 1905 90 90 Prípravky z obilnín, múky, škrobu alebo mlieka; cukrárske výrobky

2001 až 2009 90 98 Prípravky zo zeleniny, ovocia, orechov alebo ostatných častí rastlín

2101 až 2106 90 98 Rôzne jedlé prípravky

2201 až 2202 90 99 Nealkoholické a alkoholické nápoje a ocot“

Čl. II.

Tento zákon nadobúda účinnosť 1. január 2015.

**Dôvodová správa**

**Všeobecná časť**

V roku 2010  prvá vláda Roberta Fica zanechala schodok verejnej správy na viac ako 7%  čo bolo potrebné napraviť a znížiť. V záujme dosiahnutia uvedeného ciaľa bolo potrebné dočasne navýšiť sadzbu dane na tovary a služby z 19% na 20%.  Pričom sa prijal verejný záväzok voči občanom, uplatňovať túto sadzbu  vyššej dane iba na nevyhnutné obdobie a to tak ako bolo definované v §85j  ods. 1 *,,V období od 1. januára 2011 do posledného dňa kalendárneho roka, v ktorom Európska komisia (Eurostat) uverejní údaje o tom, že aktuálny schodok verejnej správy Slovenskej republiky je menej ako 3 %, je základná sadzba dane na tovary a služby 20 % zo základu dane. Skončenie obdobia uplatňovania základnej sadzby dane 20 % podľa prvej vety vyhlási Ministerstvo financií Slovenskej republiky všeobecne záväzným právnym predpisom.“*

Podľa údajov Eurostatu za rok 2013 schodok bol 2,8 % HDP čím boli naplnené podmienky  na zníženie sadzby dane z pridanej hodnoty z 20 % na pôvodných 19 % a to z účinnosťou od 1.1.2015.

Občania  za nehospodárne a nezodpovedné rozvrátenie schodku verejnej správy zaplatili cca 220 mil. € ročne a to počas obdobia 2011 až 2014. Dnes keď schodok verejnej správy je pod 3%, tak je potrebné sadzbu dane znížiť a ďalšie znižovanie schodku verejnej správy dosiahnuť nie na úkor občanov (vysokých nákladov na ich život), ale šetrením vlády a verejne správy.

Opätovné zavedenie sadzby na úrovni 19 % bude mať pozitívny vplyv na život občanov v podobe zníženia cien a pozitívny vplyv na podnikateľské prostredie. Výpadok daňových prímov zo zníženej základnej dane DPH na 19 % odhaduje Ministerstvo financií SR vo výške 235 mil. € v roku 2015 a zníženie sadzby pre vybrané potraviny vo výške cca 150 mil. €. Opätovné zavedenie základnej sadzby DPH na úroveň 19 % ako aj zavedenie 10 % sadzby dane na potraviny bude mať pozitívny vplyv na život občanov v podobe zníženia cien a pozitívny vplyv na podnikateľské prostredie. Vzhľadom na uvedené som toho názoru, že návrh zákona nebude mať žiadny vplyv na rozpočet verejnej správy, z uvedeného dôvodu je X v príslušnej kolónke. Naviac dodávam, že rozsiahla reforma verejnej správy ESO (Efektívna, Spoľahlivá a Otvorená štátna správa) by mala podľa predstaviteľov vlády priniesť úsporu viac ako 700 mil. €.

Zníženie sadzby dane na potraviny pomôže hlavne nízkopríjmovým skupinám (dôchodcom, mladým rodinám, nezamestnaným ako aj pracujúcich za minimálnu mzdu) v podobe zlacnenia potravín. Tým, že v regióne V4 má Slovensko najvyššiu sadzbu  dane na potraviny mnoho občanov dnes rieši tak, že nákupy realizuje v okolitých štátoch. Uvedené zníženie  nebude mat vplyv na verejné financie  nakoľko bude vykompenzované zvýšenými nákupmi na území SR. Rovnako bude mat pozitívny vplyv na domáce podnikateľské prostredie vďaka nárastu požiadaviek o potraviny na domácom trhu.

Vzhľadom na uvedené, návrh zákona nebude mať vplyv na rozpočet verejnej správy a nebude mať vplyv na podnikateľské prostredie, sociálne vplyvy, životné prostredie a na informatizáciu spoločnosti.

Návrh zákona je v súlade s Ústavou Slovenskej republiky a súvisiacimi všeobecne záväznými právnymi predpismi a medzinárodnými zmluvami, ktorými je Slovenská republika viazaná.

**DOLOŽKA ZLUČITEĽNOSTI**

**právneho predpisu s právom Európskej únie**

**Predkladateľ právneho predpisu:** poslanec Národnej rady Slovenskej republiky

**Názov návrhu právneho predpisu:** Návrh zákona, ktorým sa mení a dopĺňa zákon č. 222/2004 Z. z. o dani z pridanej hodnoty v znení neskorších predpisov.

**Problematika návrhu právneho predpisu:**

a) nie je upravená v práve Európskej únie:

b) nie je obsiahnutá v judikatúre Súdneho dvora Európskej únie.

**Vzhľadom k tomu, že problematika návrhu zákona nie je upravená v práve Európskej únie, je bezpredmetné vyjadrovať sa k bodom 4., 5. a 6.**

**DOLOŽKA VYBRANÝCH VPLYVOV**

**A.1. Názov materiálu:**

 Návrh zákona, ktorým sa dopĺňa zákon č. 222/2004 Z.z. o dani z pridanej hodnoty v znení neskorších predpisov.

**A.2. Vplyvy**

|  |  |  |  |
| --- | --- | --- | --- |
|  | Pozitívne | Žiadne | Negatívne |
| 1. Vplyvy na rozpočet verejnej správy |  | X |  |
| 2. Vplyvy na podnikateľské prostredie – dochádza k zvýšeniu regulačného zaťaženia ? |  | x |  |
| 3. Sociálne vplyvy |  | x |  |
| - vplyvy na hospodárenie obyvateľstva, |  |  |  |
| - vplyvy na sociálnu exklúziu |  |  |  |
| - vplyvy na rovnosť príležitostí a rodovú rovnosť a vplyvy na zamestnanosť |  |  |  |
| 4. Vplyvy na životné prostredie |  | x |  |
| 5. Vplyvy na informatizáciu spoločnosti |  | x |  |

**Osobitná časť**

**Čl. I**

**K bodu 1 a 2**

Navrhované ustanovenie sa vracia k pôvodnému zneniu zákona, teda k tomu, aby základná sadzba dane 20 % bola po skončení obdobia jej uplatňovania, t.j. v čase keď aktuálny schodok verejnej správy Slovenskej republiky bude menej ako 3 % sa vrátila na pôvodnú 19 % úroveň.

**K bodu 3**

Navrhuje sa doplniť príloha č. 7 zákona a položky na ktoré sa bude uplatňovať znížená sadzba dane z pridanej hodnoty vo výške 10 % podľa číselného kódu Spoločného colného sadzobníka. Uvedené položky predstavujú potraviny vrátane nápojov, okrem alkoholických nápojov.

**Čl. II**

Navrhovaná účinnosť zákona.